CELEX: 62021CN0363
Language: sk
Date: 2021-06-09 00:00:00
Title: Vec C-363/21: Návrh na začatie prejudiciálneho konania, ktorý podal Corte dei Conti (Taliansko) 9. júna 2021 – Ferrovienord SpA/Istituto Nazionale di Statistica – ISTAT

30.8.2021   
            
            
               SK
            
            
               Úradný vestník Európskej únie
            
            
               C 349/20
            
         
      Návrh na začatie prejudiciálneho konania, ktorý podal Corte dei Conti (Taliansko) 9. júna 2021 – Ferrovienord SpA/Istituto Nazionale di Statistica – ISTAT
      (Vec C-363/21)
      (2021/C 349/25)
      Jazyk konania: taliančina
      
         Vnútroštátny súd, ktorý podal návrh na začatie prejudiciálneho konania
      
      Corte dei Conti
      
         Účastníci konania pred vnútroštátnym súdom
      
      
         Žalobkyňa: Ferrovienord SpA
      
         Žalovaný: Istituto Nazionale di Statistica – ISTAT
      
         ďalší účastníci konania: Procura generale della Corte dei conti, Ministero dell’Economia e delle Finanze
      
         Prejudiciálne otázky
      
      
                  1.
               
               
                  Bránia pravidlo bezprostrednej uplatniteľnosti [európskeho systému účtov] (ESA) 2010 (1) a zásada potrebného účinku príslušného nariadenia, ako aj smernice [2011/85/EÚ] (2) vnútroštátnej právnej úprave, ktorá obmedzuje súdnu právomoc vnútroštátneho súdneho orgánu príslušného na preskúmanie správnosti uplatňovania ESA 2010 výlučne na účely uplatňovania vnútroštátnych právnych predpisov týkajúcich sa obmedzovania verejných výdavkov, čím vylučuje hlavný potrebný účinok predmetnej právnej úpravy Únie spočívajúci v overení transparentnosti a spoľahlivosti rozpočtových zostatkov, prostredníctvom ktorého sa zisťuje, či sa Taliansko blíži k [splneniu strednodobých rozpočtových cieľov (SRC)]?
               
            
                  2.
               
               
                  Bránia pravidlo bezprostrednej uplatniteľnosti ESA 2010 a zásada potrebného účinku príslušného nariadenia, ako aj smernice [2011/85/EÚ], pokiaľ ide o organizačné oddelenie orgánu rozpočtu od kontrolných orgánov, vnútroštátnej právnej úprave, ktorá obmedzuje účinky rozhodnutia vnútroštátneho súdneho orgánu príslušného na preskúmanie správnosti uplatňovania [európskeho systému účtov] 2010 výlučne na účely uplatňovania vnútroštátnych právnych predpisov týkajúcich sa obmedzovania verejných výdavkov, čím vylučuje akúkoľvek nezávislú kontrolu vymedzenia okruhu subjektov, ktorých sa týkajú výkazy talianskej verejnej správy (tak, ako sa kvalifikuje na účely [práva Únie]), prostredníctvom ktorého sa zisťuje, či sa Taliansko blíži k splneniu SRC?
               
            
                  3.
               
               
                  Bráni zásada právneho štátu s ohľadom na účinnosť súdnej ochrany a rovnocennosť prostriedkov súdnej nápravy vnútroštátnej právnej úprave, ktorá:
                  
                              a)
                           
                           
                              vylučuje akékoľvek súdne preskúmanie správnosti uplatnenia ESA 2010 [Istituto Nazionale di Statistica (ISTAT) (Národný štatistický úrad)] na účely vymedzenia sektoru S.13, čiže preskúmania správnosti, transparentnosti a spoľahlivosti rozpočtových zostatkov, prostredníctvom ktorého sa zisťuje, či sa Taliansko blíži k splneniu SRC (porušenie zásady účinnosti ochrany);
                           
                        
                              b)
                           
                           
                              v prípade, že by sa mal za správny považovať výklad dotknutého ustanovenia navrhnutý žalovanými orgánmi verejnej moci, a to aj na základe pravidla autentického výkladu, vystavuje žalobkyňu povinnosti podať dve rôzne žaloby a následným rizikám protichodných súdnych rozhodnutí týkajúcich sa jej postavenia podľa práva Únie, čím de facto znemožňuje účinnú súdnu ochranu práva žalobkyne v čase potrebnom na splnenie povinností, ktoré z takéhoto postavenia vyplývajú (t. j. finančný rok), a marí právnu istotu, pokiaľ ide o existenciu postavenia subjektu verejnej správy;
                           
                        
                              c)
                           
                           
                              opäť v prípade, že by sa mal za správny považovať výklad dotknutého ustanovenia navrhnutý žalovanými orgánmi verejnej moci, a to aj na základe pravidla autentického výkladu, stanovuje, že na rozhodnutie vo veci správnosti vymedzenia okruhu rozpočtových subjektov je príslušný iný súd než súdny orgán, ktorému súdnu právomoc vo veciach rozpočtu vyhradzuje Ústava Talianskej republiky?
                           
                        
            
         (1)  Nariadenie Európskeho Parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. v. EÚ L 174, 2013, s. 1).
      
         (2)  Smernica Rady 2011/85/EÚ z 8. novembra 2011 o požiadavkách na rozpočtové rámce členských štátov (Ú. v. EÚ L 306, 2011, s. 41).